《十二弟寄所和邵子文病中感怀之作复次韵寄子文》
宋代·晁说之

先生穷著书，宁比近术赦。天故使之贫，赤手唯书籍。

或者窥残篇，律吕起韶夏。微意有子传，光烛不邻借。

大臣荐曰才，留守劝征驾。讲席出正涂，肯以眇跛讶。

生平畎亩心，愿被草木化。卧龙终佐汉，扪虱聊倚华。

二君独何居，耿耿心中夜。不悟伊吕间，安容管葛亚。

璞玉讵连城，祇堪双则价。何事揶揄鬼，疾病寻舋鏬。

井臼每苦烦，药食则不暇。不药得中医，默符覆器□。

哦诗便无恙，乞酒宴茅舍。弥荷天地恩，性命永其贳。

饥鹰侍中辈，死矣一饱乍。顾我与君侯，更愧东山谢。

作者简介：晁说之（1059年—1129年），字以道、伯以，因慕司马光之为人，自号景迂生，济州钜野（今山东巨野）人。元丰五年（1082），进士及第，苏东坡称其自得之学，发挥《五经》，理致超然，以“文章典丽，可备著述”举荐。范祖禹亦以“博极群书”荐以朝廷，曾巩亦力荐。晁说之与晁补之、晁冲之、晁祯之都是当时有名的文学家。